钦定古今图书集成/明伦汇编/官常典/第453卷 > 邓芝
## 钦定古今图书集成/明伦汇编/官常典/第453卷 > 邓芝

按《蜀志》本传：“芝字伯苗，义阳新野人，汉司徒禹之后
也。汉末入蜀，未见知待。时益州从事张裕善相，芝往
从之。裕谓芝曰：‘君年过七十，位至大将军，封侯’。芝闻
巴西太守庞羲好士，往依焉。先主定益州，芝为郫邸
阁督。先主出至郫，与语，大奇之，擢为郫令，迁广汉太守。所在清严，有治绩，入为尚书。先主薨于永安。先是”
吴王孙权请和，先主累遣宋玮、费袆等与相报答。丞
相诸葛亮深虑权闻先主殂陨，恐有异计，未知所如。
芝见亮曰：“今主上幼弱，初在位，宜遣大使重申吴好。”
亮答之曰：“吾思之久矣，未得其人耳，今日始得之。”芝
问其人为谁，亮曰：“即使君也。”乃遣芝修好于权。权果
狐疑，不时见芝。芝乃自表请见。权曰：“臣今来亦欲为
吴，非但为蜀也。”权乃见之，语芝曰：“孤诚愿与蜀和亲，
然恐蜀主幼弱，国小势偪，为魏所乘，不自保全，以此
犹豫耳。”芝对曰：“吴、蜀二国，四州之地，大王命世之英，
诸葛亮亦一时之杰也。蜀有重险之固，吴有三江之
阻，合此二长，共为唇齿，进可兼并天下，退可鼎足而
立，此理之自然也。大王今若委质于魏，魏必上望大
王之入朝，下求太子之内侍；若不从命，则奉辞伐叛，
蜀必顺流，见可而进；如此，江南之地，非复大王之有
也。”权默然良久曰：“君言是也。”遂自绝魏，与蜀连和，遣
张温报聘于蜀。蜀复令芝重往。权谓芝曰：“若天下太
平，二主分治，不亦乐乎？”芝对曰：“夫天无二日，土无二
王。如并魏之后，大王未深识天命者也。君各茂其德，
臣各尽其忠，将提枹鼓，则战争方始耳。”权大笑曰：“君
之诚款乃当尔邪！”权与亮书曰：“丁厷掞张阴化，不尽
和合，二国唯有邓芝。”及亮北往汉中，以芝为中监军、
扬武将军。亮卒，迁前军师、前将军，领兖州刺史，封阳
武亭侯。顷之，为督江州。权数与芝相闻，馈遗优渥。延
熙六年，就迁为车骑将军，后假节。十一年，涪陵国人
杀都尉，反叛，芝率军征讨，即枭其渠帅，百姓安堵。十
四年，卒。芝为大将军二十馀年，赏罚明断，善恤卒伍。
身之衣食，资仰于官，不苟素俭。然终不治私产，妻子
不免饥寒，死之日家无馀财。性刚简，不饰意气，不得
士类之和。于时人少所敬贵。唯器异姜维云：“子良袭
爵。”